  Наталья Тетерина 18-тӥ коньывуонэ Ижкарысь Калыкъёслэн эшъяськон юртазы финн-угор калыкъёслэн «Палэзян» фестивальзы улсын Ксения Чимали Ворончихиналэн горд сюйлэсь арбериосыныз но туспуктэмъёсыныз «Бус. Туман» адӟытон усьтӥськиз. Адӟытонлэн кылдытӥсез Ксения Ворончихина учкисьёслы «Пузкар» фильмъя тодмо луэ. Со сяна, ачиз но со удмурт кылын вакчи фильмъёс лэсьтылӥз. Нош горд сюен Ксения 4 ар талэсь азьло вырыны кутскиз. Соку нылаш яратоно адямиезлы кузьым лэсьтыны малпаз но «Мугур» студие вазиськиз. Ӝыны ар ортчыса, Ксениез студие администратор луыса ужаны ӧтизы но горд сюйлэсь арбериос лэсьтыны быгатод шуизы. «Бус» тема быръемзэ Ксения Ворончихина гуртлы матын луэменыз валэктэ. Анай-атаезлэн корказы шур дорын интыяськемын, соин ик нылаш пичи дыръяз бус куазез ӵемысь адӟе вал. Бус пушкын Ксения ассэ выжыосызлы матынгес шӧдэ, нош горд сюй нылашлы бус зын кадь потэ. Мон понна бус — со сыӵе мукет вӧлмет, мукет реальность. Тон бус пыр пыркод ке, ваньмыз воштӥське: куараос воштӥсько, зынъёс воштӥсько. Ваньмыз сыӵе, шуом, аспӧртэмлыко. Мон понна со удмурт шӧм именно бусэн герӟаськемын, герӟаськемын мынам палъёсыным Ксения Чимали ВорончихинаКызьы вераз Ксения Ворончихина иворъёсъя «Удмуртия» агентстволы, киужъёсыз одно ик улонын кутӥськыны кулэ, малы ке шуоно со отчы аслэсьтыз шунытсэ понэ. «Али вань сыӵе веран, тужгес дуноез — со дыр. Ку мон аслэсьтым ужъёсме лэсьтӥсько, мон аслэсьтым дырме понӥсько, аслэсьтым улонме понӥсько отчы», — пусйиз Ксения Ворончихина. Ксения Ворончихиналэн «Бус. Туман» адӟытонэз 6 фото Солэн ужъёсыныз тодматскем бере Ижкарысь эм академиын дышетскись Ольга Камашева буйгатскем мылкыдзэ пусйиз. «Мон татчы лыктӥ но, мылкыды ик кыӵе ке но гань-гань луиз кадь, мукет дуннее сюриськод кадь, шыпыт сыӵе, каллен, сюлэм буйга, сыӵе мыло-кыдо луэ» — вераз Ольга Камашева. Эшезлэн выллем мылкыдзэ Удмурт кун университетын дышетскись Марина Пахомова но вераз. «Мон тунсыкъяськисько та удмурт быгатӥсь кибашлы адямиосын. Вотэсбамын мон тодматскемын вал ини творчествоеныз Ксюшалэн <…>, соин ик лыктэме потӥз, адӟеме потӥз рос-прос со ужъёсты. Туж кельше, мылкыд озьы ик бурдъяське, <,..> туж гань-гань озьы ик мылкыд луэ», — люкиськиз Марина Пахомова. Тодэ вайытом, 18-тӥ коньывуонэ финн-угор калыкъёслэн «Палэзян» фестивальзы этномодая котырес ӝӧкен кутскиз. Со нуналэ ик Григорий Степановлэн «Мукет адӟон. Другое измерение» фотоадӟытонэз усьтӥськиз но этнодӥсьёсын коллекциосты возьматон ортчиз. Тегъёс: Ижкар Удмуртия адӟытон финн-угоркалыкъёс киуж  